‘เงินติดล้อ’งัดดอกต่ำขย่มไฟแนนซ์ท้องถิ่น
&#8220;ศรีสวัสดิ์ เงินติดล้อ&#8221; ลุยจำนำทะเบียนรถทั่วประเทศ ชูดอกเบี้ยต่ำตีกินไฟแนนซ์ท้องถิ่น
21 ก.ย. 2554

“ศรีสวัสดิ์ เงินติดล้อ” ลุยจำนำทะเบียนรถทั่วประเทศ ชูดอกเบี้ยต่ำตีกินไฟแนนซ์ท้องถิ่น
นายธัญญพงศ์ ธรรมาวรานุคุปต์ กรรมการผู้จัดการใหญ่ บริษัท ซีเอฟจี เซอร์วิส หรือ “ศรีสวัสดิ์ เงินติดล้อ” เปิดเผยว่า บริษัทจะยึดนโยบายหลักเพื่อให้บริการสินเชื่อจำนำทะเบียนรถเพียงอย่างเดียว โดยมีแผนขยายสาขาไปยังต่างจังหวัดให้มากขึ้น เพื่อเพิ่มทางเลือกให้กับลูกค้านอกเหนือจากเข้ามาใช้บริการกับบริษัทเช่าซื้อท้องถิ่นหรือไฟแนนซ์ท้องถิ่นเพียงอย่างเดียว โดยใช้งบประมาณการตลาดและขยายสาขาไม่ต่ำกว่า 100 ล้านบาท
“ตอนนี้เรามีสาขาอยู่ในต่างจังหวัด 144 สาขา ใน กทม. และปริมณฑล 53 สาขา ซึ่งในปีนี้จะเพิ่มให้ครบ 220 สาขา และปีหน้าเพิ่มเป็น 250 สาขา ซึ่งตลาดต่างจังหวัดยังเป็นรายได้หลักของบริษัท โดยมีจุดเด่นอยู่ที่อัตราดอกเบี้ยที่ต่ำกว่าของไฟแนนซ์ท้องถิ่น เช่น ถ้าเป็นรถยนต์เราเริ่มต้นที่ 0.6% ต่อเดือน ขณะที่ไฟแนนซ์ท้องถิ่นเริ่มที่ 1% ต่อเดือน ส่วนรถจักรยานยนต์เราเริ่มต้นที่ 1.5-1.75% ต่อเดือน ส่วนไฟแนนซ์ท้องถิ่นเริ่มที่ 2.53% ต่อเดือน แต่ตอนนี้เรากำลังบุกไปยังตลาดภาคเหนือตอนบนก็ใช้กลยุทธ์ดอกเบี้ยนำเข้าไปทำตลาด อย่างรถจักรยานยนต์ก็เริ่มต้นที่ 1% ต่อเดือน” นายธัญญพงศ์ กล่าว
สำหรับภาพรวมของสินเชื่อจำนำทะเบียนรถนั้น คาดว่ามีมูลค่า 7 หมื่น1 แสนล้านบาท จึงยังมีช่องว่างอีกมากและเป็นสินเชื่อที่มีหลักประกัน จึงมีอัตราดอกเบี้ยต่ำกว่าสินเชื่อบัตรเครดิตหรือสินเชื่อส่วนบุคคล ซึ่งลูกค้าก็มีทุกกลุ่มเป้าหมายไม่ว่าจะเป็นเกษตรกร ข้าราชการ มนุษย์เงินเดือน รวมถึงเจ้าของกิจการที่ต้องการเงินสดไปใช้เสริมสภาพคล่อง
อย่างไรก็ตาม ในปีนี้ตั้งเป้าเติบโต 45% เป็นสินเชื่อใหม่ 4,000 ล้านบาท และสินเชื่อคงค้างอยู่ที่ 4,500 ล้านบาท โดยกำไรมีการเติบโต 300% ขณะที่หนี้ไม่ก่อให้เกิดรายได้หรือเอ็นพีแอลอยู่ที่ 1.5% โดยมีสัดส่วนสินเชื่อรถจักรยานยนต์ 70% และรถยนต์ 30% แต่ถ้าคิดเป็นเม็ดเงินแล้วรถจักรยานยนต์จะมีสัดส่วนเพียง 30% เท่านั้น ส่วนที่เหลืออีก 70% เป็นรถยนต์